03.10.2018
Жьҭаарамза 3 рзы Аҧсны Аҳәынҭқарра Ахада Рауль Ҳаџьымба дырҧылеит Аҩныҵҟатәи аусқәа рминистрра адҵаҟаҵареи, хаҭалатәи аилазаареи.Аҳәынҭқарра Ахада ҭабуп ҳәа реиҳәеит Аҩныҵҟатәи аусқәа рминистрра акомандаҟаҵареи хаҭалатәи аилазаареи аныҳәатә усмҩаҧгатәқәа рҽырзыҟаҵареи рымҩаҧгареи раан ашәарҭадареи ауаажәларратә леишәеи хылаҧшра рыҭаразы имҩаҧыргаз аусуразы:
"Арҭ амшқәа зегьы рзы, нанҳәамза 26 инаркны Аиааиреи Ахьыҧшымреи рымш аҽнынӡа, аилазаарақәа зегьы, раҧхьа иргыланы Аҩнуҵҟатәи аусқәа рминистрра ауаажәларратә шәарҭадара ахьчаразы рҿаҧхьа иқәгылаз азҵаарақәа имариамызт. Арратә парад иалахәыз, Аиааира Ашҭаҿы, ҳтәылаҿы аныҳәамшқәа раан аҭагылазаашьа хылаҧшра азҭоз зегьы иҭабуп ҳәа шәасҳәоит. Хымҧада, ас еиҧш аҩаӡара змоу аусура аҧхьаҟагьы иацҵатәуп. Ауаажәларратә шәарҭадареи амҩатә ҧҟарақәеи еилазгаз дарбанзаалак иқәнага дақәыршәатәуп. Убас еиҧш азакәан иаҳәоит. Аҩныҵҟатәи аусқәа рминистрра ирыҵаркуа аилазаарақәа зегьы абри аҩыза аҩаӡара еснагь ирымазароуп".